CELEX: 62012TN0344
Language: el
Date: 2012-08-01 00:00:00
Title: Υπόθεση T-344/12: Προσφυγή της 1ης Αυγούστου 2012 — Virgin Atlantic Airways κατά Επιτροπής

29.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 295/29
            
         Προσφυγή της 1ης Αυγούστου 2012 — Virgin Atlantic Airways κατά Επιτροπής
   (Υπόθεση T-344/12)
   2012/C 295/52
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Virgin Atlantic Airways Ltd (Crawley, Ηνωμένο Βασίλειο) (εκπρόσωποι: N. Green, QC, και K. Dietzel, Solicitor)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 30ής Μαρτίου 2012, στην υπόθεση COMP/M.6447 (IAG/bmi), και
            
         
               —
            
            
               να καταδικάσει την καθής στα δικαστικά έξοδα της προσφεύγουσας.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει πέντε λόγους ακυρώσεως.
   
               1)
            
            
               Με τον πρώτο λόγο προβάλλεται ότι η καθής υπέπεσε σε πλάνη περί το δίκαιο διότι δεν έλαβε υπόψη της ουσιώδη στοιχεία αφορώντα τις συνθήκες ανταγωνισμού που θα επικρατήσουν αν δεν πραγματοποιηθεί η εξαγορά, με συνέπεια να εκτιμήσει η Επιτροπή την εξαγορά υπό το πρίσμα μιας καταστάσεως στην οποία επικρατεί λιγότερος ανταγωνισμός απ’ ό,τι θα συμβαίνει στην πραγματικότητα. Ειδικότερα, η Επιτροπή έσφαλε ως προς τον τρόπο που αντιμετώπισε: i) το πακέτο χρονοθυρίδων το οποίο πώλησε η bmi στην IAG/British Airways τον Σεπτέμβριο του 2011 και ii) τις χρονοθυρίδες της bmi για τις οποίες η IAG/British Airways έλαβε εγγύηση έναντι προκαταβολής 60 εκατομμυρίων λιρών στερλινών από την τιμή αγοράς της bmi.
            
         
               2)
            
            
               Με τον δεύτερο λόγο προβάλλεται ότι η καθής υπέπεσε επανειλημμένως σε πλάνη περί τα πράγματα και παρέλειψε να λάβει υπόψη της ουσιώδη στοιχεία σε σχέση με την εκτίμηση της επιρροής που θα έχει η εξαγορά στην επιπρόσθετη αύξηση των χρονοθυρίδων (και της ισχύος στην αγορά) που θα κατέχει η IAG στο αεροδρόμιο Heathrow του Λονδίνου μετά την εξαγορά.
            
         
               3)
            
            
               Με τον τρίτο λόγο προβάλλεται ότι η καθής υπέπεσε επανειλημμένως σε πλάνη και παρέλειψε να λάβει υπόψη της ουσιώδη στοιχεία, διότι παρέλειψε να επισημάνει επιπλέον επηρεαζόμενες οριζόντιες αγορές ή να απορρίψει την ύπαρξή τους.
            
         
               4)
            
            
               Με τον τέταρτο λόγο προβάλλεται ότι η Επιτροπή υπέπεσε σε πλάνη περί το δίκαιο διότι: i) παρέλειψε να κινήσει έρευνα φάσεως ΙΙ και ii) διότι δέχθηκε δεσμεύσεις οι οποίες δεν αίρουν τις σοβαρές αμφιβολίες που διατηρεί η Επιτροπή.
            
         
               5)
            
            
               Με τον πέμπτο λόγο προβάλλεται ότι η καθής υπέπεσε σε πλάνη περί το δίκαιο, χαρακτηρίζοντας εσφαλμένως τη νομική σχέση μεταξύ της IAG και, αντιστοίχως, της Iberia και της British Airways ως εμπίπτουσα στο άρθρο 5, παράγραφος 4, του κανονισμού της Ευρωπαϊκής Ένωσης περί συγκεντρώσεων (1), με συνέπεια να συμπεράνει ότι η εξαγορά αποτελούσε συγκέντρωση με «κοινοτική διάσταση», υπό την έννοια του άρθρου 1 του εν λόγω κανονισμού και ότι ήταν αρμόδια να εξετάσει την εξαγορά. Συνεπώς, η εν λόγω απόφαση είναι ultra vires.
            
         
      (1)  Κανονισμός (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (ΕΕ L 24, σ. 1).